
בבא בתרא קעו ע"ב - פירוש שטיינזלץ

ערב של בית דין, כלומר, שנעשה ערב לחוב בפני בית דין הוא דלא בעי [שאינו צריך] קנין, הא בעלמא בעי [אבל בסתם ערב צריך] קנין.


ומסכמים: והלכתא [והלכה היא]: ערב, אם היה שם בשעת מתן מעות מן המלוה ללווה — לא בעי [צריך] קנין, שעל סמך ערבותו הקנה לו, אם היה זה אחר מתן מעות — בעי [צריך] קנין. ערב של בית דין לא בעי [צריך] קנין כלל בכל מקרה, דבההיא [שבאותה] הנאה דמהימן ליה [שמאמינים לו] בבית דין — גמר [גומר בדעתו] ומשעבד ליה [לו] את רכושו כערב.

